**Scrisoare către Moș Crăciun**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aleg din cetină azi foaia

Și scriu un gând cu fulgi de nea

Purtând în inimă văpaia

Aprinsă de minunea mea.

În pragul serilor de iarnă

Vreau trupu-i fin întins sub brad,

Lăsând ninsorile să-mi cearnă

Pe piept săruturi care ard,

Să mă scufund cu ea în visul

Acelor fantezii regești

Pe care numai paradisul

Ți le oferă când iubești.

- Poeme dulci şi vanilate

Scrise în prag de sărbători

Sub cetini ninse aşezate

Aşteaptă îngeri peţitori.

Sub brad e darul pentru tine,

Mătasea fundei de-o dezlegi

Curburi de jar şi dealuri line

Ţi-or fi poveste ierni întregi.

Dar spune-i moşului odată

Ai fost cuminte sau n-ai fost,

Ţi-e slova-n trupul meu brodată,

M-ai scris din minte, pe de rost?

Ioan Grigoraș Liliana Trif